Vaaldam aansienlik voller as verlede jaarDie Vaaldam. (Foto: Departement van water en sanitasie) Die Vaaldam is vandeesweek heelwat voller as verlede jaar dié tyd, ondanks ŉ daling in die damvlak en die algehele stelsel. Dié dam se vlak het verlede week op 82,3% gestaan, maar het effens afgeneem tot 81,7%. Dit is egter ŉ merkwaardige verbetering van verlede jaar dieselfde tyd toe die dam maar 55,4% vol was. Volgens die departement van water en sanitasie is die styging in die damvlak te danke aan ŉ goeie reënseisoen die vorige jaar in die dam se opvangsgebiede. Die damstelsel bestaan uit 14 damme en strek oor Gauteng, Mpumalanga, die Vrystaat en die Noord-Kaap. Die Grootdraaidam in Mpumalanga het verlede week van 73,7% tot 72,6% gedaal. Gedurende dieselfde week verlede jaar was dié dam egter voller en het die damvlak op 76,4% gestaan. Die Sterkfonteindam in die Vrystaat is steeds propvol, maar het nietemin ŉ daling in kapasiteit aangeteken. Dit het van 100,7% tot 100,4% gedaal. Verlede jaar dié tyd het die damvlak op 94,2% gestaan. Die Bloemhofdam het ook ŉ effense afname getoon, hoewel dit heelwat voller is as verlede jaar. Dié dam was verlede week 99,0% vol, maar het afgeneem tot 97,8%. In vergelyking met die vlak van 85,3% gedurende dieselfde tyd verlede jaar, het die dam deur die jaar goeie vlakke gehandhaaf. In Lesotho het die vlakke van die Mohale- en die Katsedam effens gedaal, met die Mohaledam wat tans op 31,9% staan teenoor die skamele vlak van 3% waarop dit ŉ jaar gelede gestaan het. Die Katsedam se vlak het merkwaardig gestyg en is nou op 66% in vergelyking met verlede jaar se 21,8%. “Daar is hoop dat die verwagte reën in die komende maande die meeste van dié damme verder sal aanvul.”